בזיל דיגנם (באנגלית: Basil Dignam; 24 באוקטובר 1905 – 31 בינואר 1979) היה שחקן אופי אנגלי.
ביוגרפיה.
דיגנם נולד בשפילד שבדרום יורקשייר. הוא הופיע בסרטי קולנוע ובטלוויזיה בין השנים 1948 ל-1978. לעיתים קרובות הופיע בתפקידים של דמות סמכותית כגון קצין משטרה, גנרל בצבא או איש אצולה.
חיים אישיים.
דיגנם היה נשוי לשחקנית מונה וושבורן מ-1940 עד למותו ב-1979. אחיו מארק דיגנם היה אף הוא שחקן. בזיל דיגנם נפטר בגיל 73 בוסטמינסטר שבלונדון.
פיטר פן וונדי
פיטר פן וּוֶנְדִי (באנגלית: Peter Pan &amp; Wendy) הוא סרט פנטזיה והרפתקאות אמריקאי בבימויו של דייוויד לאורי, עם תסריט מאת לאורי וטובי הלברוקס. הסרט מהווה עיבוד בלייב-אקשן לסרט האנימציה של "וולט דיסני" משנת 1953, "פיטר פן", המבוסס על הספר "פיטר וונדי" מאת ג'יימס מתיו ברי. בסרט מככבים אלכסנדר מולוני ואוור אנדרסון בדמויותיהם של פיטר פן וונדי.
תהליך פיתוחו של הסרט החל ב-13 באפריל 2016, כשנודע שלאורי עתיד לביים ולכתוב את הסרט לצד הלברוקס, ואילו ארבע השנים הבאות יוקדשו לעיבוד ועריכת התסריט עבור הסרט. הפקת הסרט הוכרזה רשמית ב-7 בינואר 2020. הסרט עתיד לעלות לשידור בשירות הזרמת המדיה של "דיסני+".
הפקה.
פיתוח וקדם הפקה.
באפריל 2016, הוכרז כי חברת וולט דיסני עובדת על פיתוח עיבוד מחודש בלייב אקשן לסרט האנימציה משנת 1953, "פיטר פן". במקביל להכרזה, דווח כי הבמאי דייוויד לאורי, חתם על חוזה לבימוי הסרט וכתיבת תסריט יחד עם טובי הלברוקס. הצמד עבד בעבר יחד על העיבוד המחודש בלייב אקשן לסרט "חברי הדרקון אליוט" משנת 1977. בנוסף, דווח על כך שג'ים ויטאקר ישמש כמפיק.
בפברואר 2018 הצהיר ויטאקר כי התסריט נכנס לשלבי פיתוח מוקדמים. ויטאקר הוסיף שהסרט יהיה הרבה יותר ריאלסטי, אם כי כמו הסרט עליו הוא מתבסס, יהיה גם "הרפתקה גדולה". באוקטובר 2018, הושלמה הטיוטה הרביעית של התסריט והחלה כתיבת טיוטה חמישית. לאורי הצהיר כי "העדיפות מספר אחת היא לכתוב את התסריט נכון". לאורי פירט כי הפרויקט הוא אישי עבורו, מכיוון שהוא מעריץ של הסרט המקורי. לאורי אישר כי העיבוד המודרני יצטרך לשנות אלמנטים מהסרט המקורי על מנת להימנע מהסטריאוטיפים הגזעניים הקיימים בו.
בדצמבר 2019, הצהיר לאורי כי הוא והלברוקס כבר הספיקו לכתוב תוספת של "טיוטה וחצי", והוסיף כי יהיה עליהם לכתוב עוד מספר טיוטות לפני שהסרט יהיה מוכנה לצילומים. לאורי תיאר את עבודתו על הסרט כ"מאתגרת" בשל אהבתו האישית לסרט המקורי ולפופולריות לה הסרט זכה בקרב המעריצים. לאורי ציין שהיה עליו להצדיק את קיומו של הסרט עקב פיתוח סרטי לייב אקשן אחרים על דמותו של פיטר פן, תוך השגת "צדק לחומר המקור". לאורי אף הצהיר כי "[אם] זה צריך להיעשות, זה צריך להיעשות נכון". בהשוואה בין עבודתו על הסרט ללבין העיבוד המחודש של "חברי הדרקון אליוט", לאורי הצהיר כי העבודה על "חברי הדרקון" הייתה הרבה פחות מתוחה מכיוון שהסרט המקורי היה "סרט של דיסני שנמצא מתחת לרדאר" עם מעט מעריצים, מה שאפשר לו חופש יצירתי גדול יותר. בינואר 2020, נחשף שמו הרשמי של הסרט: פיטר פן וונדי; והמפיק ג'ו רות' הצטרף לצוות ההפקה של הסרט.
ליהוק.
בינואר 2020, דווח על ידי "The New Zealand Herald" כי חברת וולט דיסני מחפשת שחקן צעיר מניו זילנד שיגלם את דמותו של פיטר פן.במרץ 2020, אושר שהשחקנים אלכסנדר מולוני ואוור אנדרסון לוהקו לדמויותיהם של פיטר פן וונדי דרלינג, בהתאמה. ביולי 2020, דווח על כך שג'וד לאו נכנס לתהליכי למשא ומתן על גילום דמותו של קפטן הוק. בספטמבר 2020, אושר שלאו לוהק לצוות השחקנים של הסרט, במקביל להכרזה על ליהוקה של יארה שאהידי לגילום דמותה של טינקר בל. באוקטובר 2020 אושר שאליסה ואפאנטאק לוהקה לגילום דמותה של טייגר לילי.
צילומים.
צילומי הסרט החלו ב-8 במרץ 2021 בקנדה, ועתידים להסתיים ב-30 ביוני 2021. במקור, הצילומים התעתדו להתחיל ב-17 באפריל 2020, ולהסתיים באוגוסט 2020. עם זאת, הצילומים נדחו בעקבות התפרצות מגפת הקורונה. ב-12 בנובמבר 2020, מנכ"ל "וולט דיסני", בוב צ'אפק, הודיע במהלך דיווח הרווחים השנתי, כי צילומי כל הסרטים שנדחו בעקבות התפרצות המגפה החלו, ובמקרים מסוימים אף תמו.
הפצה ושידור.
הסרט התעתד לעלות לשידור בשירות בשירות הזרמת המדיה של "וולט דיסני", "דיסני+", במקביל לעלייתו לאקרנים בבתי הקולנוע במועד מאוחר יותר. לבסוף, בדצמבר 2020, הוכרז רשמית שהסרט יעלה לשידור ב"דיסני+" באופן בלעדי.
אלעזר היילבוט
קאש מאני רקורדס
קאש מאני רקורדס (באנגלית: Cash Money Records) היא חברת תקליטים אמריקאית שנוסדה על ידי שני האחים רונלד "בירדמן" ויליאמס ורונלד "סלים" ויליאמס. המפיצה של חברת התקליטים היא ריפבליק, וקודם לכן הייתה יוניברסל מיוזיק גרופ. בלייבל עצמו חתומים סגל אמני היפ הופ מרוויחים, בהם ליל ויין, דרייק וניקי מינאז', מה שהוביל לכך שקאש מאני הפכה לאחת מחברות התקליטים המצליחות ביותר בתולדות ההיפ-הופ.
אמנים החתומים בקאש מאני רקורדס הוציאו סך של כ-12 אלבומים שהגיעו למקום הראשון במצעד הבילבורד 200 ושבעה שירים שהגיעו למקום הראשון במצעד הבילבורד הוט 100 ("Slow Motion" של ג'ובניל, "Lolipop" של ליל ויין, "Down" של ג'יי שון ו-"One Dance", "God's Plan", "Nice for What" ו-"In My Feelings" של דרייק).
קאש מאני
דוד טבלי שייאר
רבי יעקב משה דוד טבלי שייאר (1712–1782) היה רב גרמני.
ביוגרפיה.
נולד בפרנקפורט דמיין לר' מיכל בשנת 1712, ולמד שם אצל רבי יעקב פופרש, בעל "שב יעקב". כיהן כדיין מפרנקפורט במשך תקופת כהונתו של רבי יעקב יהושע פלק, בעל "פני יהושע", כרבה של העיר (1741–1756).
בשנת ה'תקי"ט (1759) מילא את מקומו של חותנו הרב נתן אוטיץ כרבה של במברג. התקבל גם כרב בהנאו, הנובר, וברלין, אך לא הלך.
בשנת 1763, במהלך מלחמת שלזיה השלישית, אבדו לו רבים מכתביו, ביניהם כתביו על מסכת נידה, עליהם הוא הצטער מאוד.
בשנת התקכ"ח (1767) מונה לרב וראש ישיבה במיינץ. נפטר שם בשמיני עצרת ה'תקמ"ג (1782).
שו"ת שכתב בענייני עגונה נדפסו בסוף ספרו של בנו, "תורי זהב" על שיר השירים.
משפחתו.
אשתו הראשונה הייתה בתו של ר' שמואל לוקא מפראג. מאשתו זו נולד בנו רבי מיכל (במקורות אחדים מופיע כמיכאל), רבה של וורמייזא. אשתו השנייה הייתה בתו של רבי נתן אוטיץ, קודמו ברבנות במברג. מאשתו השנייה נולד (בשנת ה'תקי"ד) רבי אברהם נפתלי הירץ שייאר שכיהן תחתיו כראש ישיבה במגנצא ולימים גם רב הקהילה. בנוסף לכך נולדה לו גם בת.
מתלמידיו.
בין תלמידיו המוקדמים נמנו הרב לוי פנטה והרב אליעזר היילבוט שלמדו תחתיו בבמברג, ובין תלמידיו המאוחרים היה בעל החתם סופר.
Carl Zeiss
מצוק ספרם
מצוק ספרם (באנגלית: Sperm Bluff) הוא מצוק כהה וגבוה. המצוק מהווה את הקצה הצפון-מזרחי של רכס קלייר, בארץ ויקטוריה, שבאנטארקטיקה.
אורכו של המצוק שישה קילומטרים.
גובהו של המצוק 1,000 מטרים מעל פני הים.
המצוק מתנשא מעל המישור הגובל בו לגובה של 450 מטרים.
המצוק ממוקם ארבעה קילומטרים דרומית מערבית להר סוס.
היסטוריה.
גילוי ומיפוי המצוק.
המצוק התגלה ומופה על ידי המשלחת הטראנס-אנטארקטית של חבר העמים הבריטי (משלחת טרה נובה), אשר חקרה את אנטארקטיקה בין השנים 1956–1958.
מקור השם.
שמו של המצוק ניתן לו על ידי משלחת טרה נובה.
השם הוא תיאורי - במבט ממזרח פניו הצפוניים של המצוק מזכירים את קווי המתאר של ראשו של ראשתן גדול-ראש, המכונה באנגלית "לוייתן ספרם" (Sperm whale).
לקריאה נוספת.
• Savage, Jeni Ellen, Provenance Analysis of the Sperm Bluff Formation, southern Victoria Land, Antarctica (2005), University of Canterbury. Geological Sciences
• Savage, J., Bradshaw, M., &amp; Bassett, K. (2013), Marginal marine depositional setting and correlation of the Devonian Sperm Bluff Formation (Taylor Group), southern Victoria Land, Antarctica, Antarctic Science, 25(6), 767-790. doi:10.1017/S0954102013000205
חג המולד בישראל
חגיגות חג המולד בישראל הן מועטות ביחס למקומות אחרים בעולם. מכיוון שרק 1.8% מאוכלוסיית המדינה הם נוצרים וחג המולד אינו נמנה עם חגי ישראל ומועדיו, חג המולד אינו חג נפוץ בישראל. עם זאת, סיפור חג המולד אירע לפי המסורת בארץ ישראל, בשטחי מדינת ישראל ובאזורים הנתונים לשליטתה. בין המקומות הקשורים לחג המולד כמה מהאתרים הקדושים ביותר לנצרות, כמו העיר נצרת. אתרים אלה הם גם מוקד משיכה לתיירות צליינית לארץ ישראל. טקסים מיוחדים לחג המולד נערכים ברחבי ישראל בכנסיות נוצריות לצד קונצרטים לחג המולד, שווקים, בזארים, תהלוכות, דרשות ואירועים.
באזורים עם אוכלוסיות נוצריות כמו יפו, חיפה, נצרת, העיר העתיקה בירושלים, ניתן לראות את סמלי חג המולד. גם בשכונות שבהן קהילות של עולים מברית המועצות, שרבות מהן חוגגות את חג המולד, ישנה נוכחות מרובה יותר של סמלי חג. עיריית נצרת מאירה באורות חג המולד ובשווקים בחיק הטבע שחוגגים חג המולד, ועיריית חיפה מקדמת סדרה של אירועי חוצות בשם "החג של החגים" שפונים למאמיני שלוש הדתות. מעבר לרוח הזו, סמלי חג המולד לא נפוצים ברחבי ישראל. חגיגות חג המולד גם ממוסחרת פחות מאשר בחלק גדול מהעולם המערבי, משום שהיהדות והאסלאם הן שתי הדתות העיקריות של ישראל. בניגוד לקתולים במערב, הכנסייה הקתולית במזרח מייחסת חשיבות גדולה יותר לפסחא מלחג המולד, כאשר מנהגים המזוהים עם חג המולד במערב, כגון חלוקת מתנות, עצי אשוח ועוד מהווים חידוש יחסי, ונכנסו רק באמצע המאה העשרים.